钦定古今图书集成/明伦汇编/官常典/第723卷 > 何栗
## 钦定古今图书集成/明伦汇编/官常典/第723卷 > 何栗

按《宋史》本传：“栗字文缜，仙井人。政和五年进士第一，
擢秘书省校书郎。逾年，提举京畿学士，召为主客员
外郎、起居舍人，迁中书舍人兼侍讲。徽宗数从咨访，
欲付以言责。或论栗与苏轼乡党，宗其曲学，出知遂
宁府，已而留为御史中丞。论王黼奸邪专横十五罪，
黼既抗章请去，而尤豫未决，栗继上七章，黼及其党”
胡松年、胡益等皆罢，栗亦以徽猷阁待制知秦州。钦
宗立，复以中丞召，阅月，为翰林学士，进尚书右丞、中
书侍郎。会王云使金帅斡离不，军还，言金人怒，割三
镇，缓却礼币。弗纳，曰：“兼旬使不至，则再举兵。”于是百
官议从其请，栗曰：“三镇，国之根本，奈何一旦弃之？况
金人变诈罔测，安能保必信？割亦来，不割亦来。”宰相
主割议，栗论辩不已，曰：“河北之民，皆吾赤子，弃地则
并其民弃之，岂为父母意哉！”帝颇悟。栗请建四道总
管，使统兵入援，以胡直孺、王襄、赵野、张叔夜领之。兵
既响应，而唐恪、耿南仲、聂昌信和议，相与谋曰：“方继
好息民，而调发不已，使金人闻之，奈何？”亟檄止之。栗
解政事。俄以资政殿大学士领开封尹。金兵长驱傅
城下，帝罢恪相，而拜栗为尚书右仆射兼中书侍郎，
始复三省旧制。时康王在河北，信使不通，栗建议请
以为元帅，密草诏槁上之。乃以康王充天下兵马大元帅，陈遘充兵马元帅，宗泽、汪伯彦充副元帅。京城
失守，从幸金帅营，遂留不返。既而议立异姓，金人曰：
“唯何栗、李若水毋得预议。”既陷逆廷，栗仰天大恸，不
食而死，年三十九。建炎初，诏以为观文殿大学士、提
举玉局观使，禄其家。讣闻，赠开府仪同三司，议者指
其误国不行。秦桧自北还，具道其死时状，乃改赠大
学士，官其家七人。